Ńdɔ ǹkúkúmá Amonít á ngāyalan bəlóman bə́ Yefté nâ: “Amú ábōg Ísraɛ̂l a sɔ̂ á Égîptɛn a ngáfadi sí dzama, a tíege á Arnôn a kələ kwí a Yabok ai á Yórdan, ńdɔ̄ dúgán ma dzɔ̌ á évūvoe étətəg nyɔ́.” 14Ńdɔ Yefté á ngābad dúgán lóm bə̄lóman ábə ǹkúkúmá Amonít, 15nyé ai nyé nâ: “Yefté a dzɔ́ nâ: Ísraɛ̂l a ndzí kig nɔŋ sí yǎ Moab ngə́ sí Amonít. 16Amú eyɔŋ a sɔ̂ á Égîptɛn, Ísraɛ̂l a ngá wulu á ńkōd ńnam a kələ kwí á máŋ mávie a kə́ kwí á Kadesh. 17Ńdɔ̄ Ísraɛ̂l a ngálóm bə̄lóman ábə ǹkúkúmá Edom, nyé nâ: “Á ńkogolán dzǒgē bía bǐ lod á sí dzoe, á kə̄ kwí, ǹkúkúmá yā Edom təge yə́bə. Ńdɔ̄ fə a ngálóm bod ábə ǹkúkúmá yā Moab, tɔ nyé təge yə́bə. Ńdɔ̄ hḿ Ísraɛ̂l a ngátɔbɔ á Kadesh. 18Ńdɔ a ngáwulu ai ǹkód ńnam ósə a sáálá sí yā Edom ai sí yā Moab, ńdɔ̄ a ngásuan á sí yǎ Moab ḿfág yā ńtólē dzób, ńdɔ̄ bə́ ngávúl mīńkán á Arnôn á yād; təge nyî á sí Moab, amú Arnôn a ngábə́ ǹnyie sí yā Moab. 19Ńdɔ̄ Ísraɛ̂l a ngálóm bə̄lóman ábə Sihôn, ǹkúkúmá Amorít, yǎ ádzóege á Heshbôn; Ísraɛ̂l nyé ai nyé nâ: “Á ńkogolán, dzǒgē bía bǐ lod á sí dzóe a kələ kwí á sí dzáán.” 20Hədá ńdɔ Sihôn a ngátəb yə́bə̄ naa Ísraɛ̂l á lod á sí dzīē; ńdɔ Sihôn a ngátógan bod bóé bə́sə fǔfulu, bə́ ngavúl mīńkán á Yahtsa, bə́ ngalúman ai Ísraɛ̂l. 21Ńdɔ Ǹtondôbə, Zambá Ísraɛ̂l, a ngávə́ Sihôn ai bod bóé bə́sə̄ á mɔ́ mə́ Ísraɛ̂l, ńdɔ̄ bə́ ngákpe bɔ́ só á bītá; ńdɔ̄ Ísraɛ̂l a ngáfadi Amorít é sí ésə̄ bə́ ngábə́ tɔá. 22Ńdɔ̄ bə́ ngánɔŋ sí Amorít ésə̄ hála a kódógo á Arnôn a kələ kwí á Yabok, a kódógo á ńkód ńnam a kələ kwí á Yórdan.